இரண்டாம் பாதி தொடங்கியதுமே விழித்துக்கொண்ட சென்னை அணி, ஆட்டத்தை தன் கையில் எடுத்துக்கொண்டது; சூப்பரான பாஸிங் கேமுடன் பந்தையும் அதிக நேரம் தன் கட்டுப்பாட்டில் வைத்துக்கொண்டது. ஆனாலும்கூட, அவர்களால் பவர்ஃபுல் கவுன்ட்டர் அட்டாக் செய்து, ஜாம்ஷெட்பூரின் டிஃபென்ஸைக் கலங்கடிக்க முடியவில்லை. மேலும் ரஃபேல் அகஸ்டோ, மெயில்சன் மற்றும் பிக்ரம்ஜித் ஆகியோரும் கிடைத்த வாய்ப்புகளை வீணடிக்க நேரமும் வீணாகிக்கொண்டே இருந்தது. ஆட்டத்தின் 89-வது நிமிடத்தில், சென்னை பதில் கோல் திருப்பியது. கார்னர் கிக் வாய்ப்பில் மாற்று வீரராகக் களமிறங்கிய ரெனெ மெஹிலிச் பந்தை க்ராஸ் செய்ய, மற்றொரு மாற்றுவீரரான முகமது ரஃபி அதை அற்புதமாக ஹெடிங் செய்து கோல் போஸ்டின் `டாப் ரைட் கார்னரு'க்கு அனுப்பிவைத்தார். ஜாம்ஷெட்பூர் கோல்கீப்பர் சுப்ரதா பால் மற்றும் டிஃபெண்டரைத் தாண்டி பந்து வலைக்குள் சென்றதும்தான், சென்னை ரசிகர்களுக்கு நிம்மதியே பிறந்தது. கூட்டத்தில் மகிழ்ச்சி ஆராவாரம் பிறந்தது. ஆட்டத்தின் கடைசி நிமிடம் வரை இரு அணி வீரர்களும் வெற்றிக்குப் போராடினார்கள் என்றாலும், ஆட்டம் ஒருவழியாக டிராவில் முடிந்தது.